text: Digital fotografering.
  Det digitale foto har medført en enorm vækst i gruppen af det, man normalt kalder fritidsfotografer. Det er der sikkert flere årsager til: det er let, udstyret er tilgængeligt for alle og vi omgås billeder i vores hverdag uafbrudt, hvorfor bevidstheden om det at lave billeder er stor.
  Hvor fritidsfotografer tidligere måtte kæmpe med besværlige fremkaldersystemer, kostbart udstyr og komplicerede teknikker, kan enhver med en computer og et billigt kamera uden videre kaste sig ud i at skabe seværdige billeder. Der findes kameraer til få hundrede kroner, der faktisk tager rimelige billeder og med gratis programmer til efterbehandling af billederne og billige printere eller private fremkaldervirksomheder, kan man opnå resultater, der var nærmest uopnåelige for tidligere tiders amatører.
  Men udviklingen har bestemt heller ikke været uden betydning for den mere avancerede fritidsfotograf. Der fås fremragende digitale SLR-kameraer og fantastiske optikker, om end der her er tale om udstyr, der koster en del penge. Men aldrig før har de store udstyrsproducenter solgt så meget avanceret fotoudstyr som i dag. Og Internettet har gjort det muligt for alle at udstille sine frembringelser på et stort antal internetsites, der er specialiseret i at fremvise fotos.